次韻徐景說贈安象祖
作者：高斯得
朝代：宋

paragraphs: 千仞崗頭孤鳳飛，翰林萬族驚且啼。
桐江得樹一棲息，足以慰我饑渴思。
飄然徑度爛柯去，再儀天陛來何時。
子今追逐一何遠，所期不負平生知。
獨慙託我非所任，泌水洋洋難療饑。
夜光明月要人識，而我何知和與隋。
端人擇友必有取，定交從此夫何疑。
長安綠槐十二街，五都遊客爭奔馳。
咄哉掉臂不肯住，來同聖路乘堅肥。
嗟余舊學荒已久，安能扣擊探玄機。
世事舉目已可知，淹留此土終何爲。
苕谿一曲攪歸夢，與子共賦臨流詩。